KIRJALLINEN KYSYMYS E-0533/00

esittäjä(t): Raffaele Costa (PPE-DE) komissiolle

(28. helmikuuta 2000)

Aihe: Falcone-ohjelma (19972001)

Voiko komissio kertoa, mille jäsenvaltioiden tai niiden alueiden hallintoyksiköille ja mille julkisille tai yksityisille laitoksille on osoitettu tai maksettu tukea ajanjakson 19972001 kattavasta Falcone-ohjelmasta, jonka budjetti on 10 miljoonaa ecua eli noin 19 miljardia Italian liiraa? Missä määrin ohjelmaan kuuluvia yksittäisiä hankkeita on jo toteutettu Italiassa ja muissa jäsenvaltioissa?

Onko varmistettu, mihin maksetut summat ovat todellisuudessa päätyneet ja miten hankkeet ovat toteutuneet?

António Vitorinon komission puolesta antama vastaus

(14. huhtikuuta 2000)

Komissio pyytää arvoisaa parlamentin jäsentä kiinnittämään huomiota Falcone-ohjelman ja muiden oikeus- ja sisäasioiden alaa koskevien ohjelmien täytäntöönpanon yleisiin arviointiperusteisiin. Falcone-komiteaan kuuluvien asiantuntijoiden ja jäsenvaltioiden edustajien kaksinkertaisen arviointimenettelyn päätteeksi valitsemien hankkeiden tavoitteena on lisätä monia jäsenvaltioita (ja yhteisön ulkopuolisia maita) ja aloja edustavien asiantuntijoiden välistä yhteistyötä. Hankkeissa keskitytään tutkimusaiheisiin, jotka liittyvät koulutustoimintaan, yhteistyöhankkeisiin ja järjestäytyneen rikollisuuden torjuntaan ja ennaltaehkäisemiseen. Tarkoituksena ei ole arvioida hankkeita tuensaajan ja tämän kansallisuuden perusteella, vaan tuettavien hankkeiden valinta tapahtuu sen mukaan, millaisia synergiaetuja hankkeiden ansiosta saadaan jäsenvaltioiden välisessä yhteistyössä. Hankkeiden valintaperusteita ja ensisijaisia aiheita kuvataan yksityiskohtaisesti Euroopan yhteisöjen virallisessa lehdessä(1) julkaistussa Falcone-vuosiohjelmassa.

Komissio muistuttaa julkaisevansa vuosittain kertomuksen hankkeiden jakautumisesta erityisesti tuensaajien ja toimintamuodon mukaan. Vuosiohjelmassa kullekin hankeryhmälle ilmoitettujen ensisijaisten tavoitteiden lisäksi komissio pyrkii tässä yhteydessä edistämään yhteistyötä kansallisten viranomaisten ja alueviranomaisten tai valtiosta riippumattomien järjestöjen (yliopistot, yhdistykset jne.) välillä. Vuonna 1998 kansallisten viranomaisten osuus hankkeista oli 51,3 prosenttia, alueviranomaisten 11,3 prosenttia ja valtiosta riippumattomien järjestöjen ja tutkimuslaitosten 37,4 prosenttia. Vuonna 1999 kansallisten viranomaisten osuus oli 59,7 prosenttia, alueviranomaisten 18,3 prosenttia ja valtiosta riippumattomien järjestöjen ja tutkimuslaitosten osuus 22 prosenttia.

>TAULUKON PAIKKA>

>TAULUKON PAIKKA>

Komissio on laatinut parlamentin jäsenelle tiedoksi luettelon vuosina 1998 ja 1999 yhteisrahoitettujen hankkeiden jakautumisesta näiden kolmen tuensaajaryhmän kesken. Luettelo lähetetään suoraan parlamentin jäsenelle ja parlamentin pääsihteeristölle. Komissio muistuttaa lisäksi, että parlamentille on toimitettu kaikkia varainhoitovuoteen 1998 liittyviä ohjelmia koskeva täytäntöönpanokertomus(2).

Komissio valvoo hankkeiden ja rahoituksen toteuttamista maksamalla tuen erinä. Näin pyritään takaamaan hankkeiden eri vaiheiden asianmukainen täytäntöönpano. Viimeinen maksuerä suoritetaan tuensaajan laadittua hankkeestaan arviointiraportin.

Komissio osallistuu hankkeisiin mahdollisimman tiiviisti voidakseen varmistaa käytännössä, että hankkeet pannaan täytäntöön rahoituksen myöntämisperusteiden ja -päätösten mukaisesti. Komissio on havainnut, että asetettuihin tavoitteisiin päässeet tuensaajat ovat erittäin motivoituneita ja harjoittavat yhteistyötä, joka ylittää usein rahoitetun toiminnan puitteet. Riippumattomat asiantuntijat arvioivat kaikkia ohjelmia parhaillaan, ja tässä yhteydessä voidaan tarkastella myös vuoden 1998 lopulla käynnistyneen Falcone-ohjelman osana jo loppuun saatettujen hankkeiden tuloksia.

(1) EYVL C 355, 8.12.1999.

(2) SEC(1999) 1955.